Deg tazwara, uqbel ad d-nawi awal ɣef wallus-agi, nenna-d belli ɣef wakken i d-yenna Ɛmeṛ Ameẓyan, allus d yiwet gar tulmisin n timawit (caractéristiques de l’oralité). Ihi, anectagi, nezmer ad d-nini belli yella wayen i nufa deg wammud-nneɣ deg unamek-agi, am umedya-nni amezwaru i d-nefka « Mi wteɣ ad sniɣ tissegnit ulac, mi wteɣ ad sniɣ tissegnit ulac ». Tban-d timawit deg yinaw-agi. Ma deg yimedyaten niḍen, ur d-tban ara timawit, acku tiseddarin bnant am wakken ara tebnuḍ asefru s timmad-is, yerna tuget deg-sen ttwakksen-d seg yisebtar : 40 d 41, ixef-agi seg wungal, isemma-as : asefru tura Ṭawes, urɛad ifukk. Ihi, isebyen-d belli d aḍris yettwuran mačči n timawit, yerna allus i d-yeddan deg-s, nezmer ad tid-nadder deg tugniwin n tesnukyest. D asefru yuran s wudem n tesrit.